מהדורת חדשות מרכזית

מהדורת חדשות מרכזית היא תוכנית טלוויזיה המשודרת בשעה קבועה בערבם של ימי חול ומציגה, במשך חצי שעה עד שעה, את החדשות של אותו יום. התוכנית היא תוכנית הדגל של מחלקת החדשות בטלוויזיה והיא יכולה להיות עוגן שידורים מרכזי ולזכות לשיעורי צפייה ניכרים בפריים טיים. בהתאם משקיעות תחנות השידור משאבים רבים בתוכניות אלה.

בארצות הברית

כל 3 רשתות הטלוויזיה האמריקניות הגדולות משדרות את מהדורת החדשות המרכזית שלהן בשעה 18:30 מדי ערב לפי אזורי הזמן השונים בארצות הברית.
ערוצי חדשות אמריקנים, דוגמת CNN או Fox News או MSNBC, אינם משדרים מהדורה מרכזית כי אם סיקור חדשותי מתמשך סביב השעון.

חדשות הערב של סי-בי-אס (CBS Evening News)

למשך שנים רבות, עד לאמצע שנות ה-80, הייתה מהדורת החדשות של רשת CBS הנצפית ביותר בארצות הברית. היא עלתה לאוויר בשנת 1948 כמהדורה יומית בת 15 דקות בהגשתו של דאגלס אדוארדס, ובשנת 1962 קיבל את התפקיד וולטר קרונקייט שנודע מאז בתור "האיש האמין ביותר באמריקה" ושבתקופתו הוארכה המהדורה לכדי 30 דקות. עם פרישתו של קרונקייט בשנת 1981 מונה העיתונאי דן ראד'ר להיות המגיש המרכזי של המהדורה שבינתיים התדרדרה אל המקום השלישי ברייטינג. פיטוריו בשנת 2005 הובילו את הרשת להציע את המשרה לעיתונאית קייטי קוריק, ועם פרישתה בשנת 2011 קיבל את התפקיד סקוט פלי. מאז 2017 החליף אותו בתפקיד ג'ף גלור.

חדשות הלילה של אן-בי-סי (NBC Nightly News)

מהדורת החדשות המרכזית של רשת NBC עלתה לאוויר בשנת 1970 כתחליף לתוכנית "Huntley–Brinkley Report" ששודרה מדי ערב בשנות ה-50 ובשנות ה-60 בהגשתם של צ'אט האנטלי ודייוויד ברינקלי. את המהדורה החדשה הגיש העיתונאי ג'ון צ'נסלור עד לשנת 1982, אז מונה טום ברוקאו לתפקיד המגיש המרכזי. בתקופתו של ברוקאו נהנתה המהדורה מגידול במספר הצופים ומאמצע שנות ה-90 והלאה היא דורגה במקום הראשון. עם פרישתו של ברוקאו בשנת 2004 נבחר בריאן ויליאמס להיות מחליפו. בשנת 2015, לאחר פיטוריו של ויליאמס, מונה לסטר הולט לשמש כמגיש המהדורה, אך אז הפסידה המהדורה את המקום הראשון ברייטינג לראשונה מזה עשרים שנה.

חדשות העולם הלילה של איי-בי-סי (ABC World News Tonight)

המהדורה המרכזית של ABC נחנכה לראשונה בשנת 1978 לאחר שנים רבות בהן התקשה הרשת להציב תחרות רצינית לשתיים הוותיקות ממנה. עוד קודם לכן, לאורך שנות ה-60 ושנות ה-70, הגישו את המהדורות כמה עיתונאים ובהם פרנק ריינולדס, הווארד קיי סמית', הארי ריזנר וברברה וולטרס. רק בשנת 1983 מונה פיטר ג'נינגס לשמש כמגיש המרכזי. בזכות מינויו, הגיעה המהדורה אל המקום הראשון בטבלאות הרייטינג של אותו העשור עד שהיא הפסידה את הבכורה באמצע שנות ה-90. בשנת 2005, לאחר מותו הפתאומי של ג'נינגס, מונה צ'ארלס גיבסון למגיש המהדורה. בשנת 2009 מונתה לתפקיד המגישה דיאן סויר ובשנת 2014 החליף אותה דייוויד מיור.

סי-טי-וי נשיונל ניוז (CTV National News)

מהדורת החדשות המרכזית של רשת הטלוויזיה הקנדית "CTV". את התוכנית מגישה כיום ליסה לפלם (Lisa LaFlamme). את התוכנית הגיש בעבר העיתונאי הנודע לויד רוברטסון (Lloyd Robertson) שעשה זאת במשך ארבעים שנה, עד ל-1 בספטמבר 2011. למרות שידורה בשעה 11:00 בלילה, זוכה התוכנית לאחוזי צפייה הנעים בין 20-30% רייטינג.

ורמיה: מהדורת החדשות של ערוץ 1 הרוסי

ורמיה (Время, זמן) הוא שמה של מהדורת החדשות המרכזית של ערוץ 1 הרוסי. משודרת ברציפות מאז ה-1 בינואר 1968, תחילה כחלק מהטלוויזיה המרכזית של ברית המועצות ולאחר מכן בערוץ 1 הרוסי.

וסטי

וסטי (Вести, ידיעות) הוא שמה של מהדורת החדשות המרכזית של החברה הרוסית לרדיו וטלוויזיה. משודרת ברציפות מאז ה-13 במאי 1991 בערוץ רוסיה-1.

סבודניה

סבודניה (Сегодня, היום) הוא שמה של מהדורת החדשות של ערוץ NTV. משודרת ברציפות מאז ה-11 באוקטובר 1993.